Skoen lei polisie na vermoorde kind se liggaam(Argieffoto: Miguel Roberts/AP) ŉ 28-jarige man het Maandag in die landdroshof in Praktiseer, Limpopo, verskyn in verband met die moord op ŉ sesjarige meisie. Volgens Mashudu Malabi-Dzhangi, woordvoerder van die Nasionale Vervolgingsgesag (NVG) in Limpopo, het die kind Vrydag saam met haar maats in die straat in Burgersfort, Limpopo, gespeel toe Levy Nongoma haar glo weggelei het. “Die meisie se ma het die gemeenskap in kennis gestel dat haar kind weg is. Die polisie is ook ontbied,” bevestig Malabi-Dzhangi. “ŉ Soektog na die kind is van stapel gestuur. Haar skoen is ŉ paar uur later in die buurman (Nongoma) se slaapkamer gevind. Dit het die polisie na sy erf toe gelei waar haar liggaam opgespoor is.” Nongoma is later in hegtenis geneem. “Nongoma se borgtogaansoek is teengestaan en hy sal in aanhouding bly. Hy sal na verwagting op 1 Februarie 2022 weer in die hof verskyn.”